P r e d k l a d a c i a      s p r á v a

         Predseda Národnej rady Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky požiadal vládu Slovenskej republiky o zaujatie stanoviska k návrhu poslanca Národnej rady Slovenskej republiky Petra Finďa na  vydanie ústavného zákona, ktorým sa mení Ústava Slovenskej republiky č.460/1992 Zb. v znení neskorších predpisov.
        Predložený návrh ústavného zákona poslanca Petra Finďa, ktorým sa mení Ústava Slovenskej republiky č.460/1992 Zb. v znení neskorších predpisov, navrhuje  v druhej vete  článku 40 Ústavy Slovenskej republiky vypustiť slová "bezplatnú" a slová  "a na zdravotnícke pomôcky".
        Poslanec Peter Finďo predkladá svoj poslanecký návrh mesiac po nadobudnutí účinnosti ústavného zákona č. 90/2001 Z. z., ktorým sa mení a dopĺňa Ústava Slovenskej republiky. Domnievame sa, že pán poslanec uplatňuje svoj návrh neskoro a vypustenie uvedených slov z článku 40 Ústavy Slovenskej republiky nič nezmení na skutkovom stave  poskytovania zdravotnej starostlivosti a zdravotníckych pomôcok.
         Článok 40 Ústavy Slovenskej republiky v druhej vete ustanovuje, že na základe zdravotného poistenia majú občania právo na bezplatnú zdravotnú starostlivosť a na zdravotnícke pomôcky za podmienok, ktoré ustanoví zákon. Týmto zákonom je zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov, ktorý upravuje podmienky poskytovania zdravotnej starostlivosti a zdravotníckych pomôcok na základe zdravotného poistenia, ako aj za čiastočnú alebo celú úhradu poistencov.
            Na základe uvedeného odporúčame vláde Slovenskej republiky, aby k návrhu ústavného zákona poslanca Petra Finďa, ktorým sa mení Ústava Slovenskej republiky č.460/1992 Zb. v znení neskorších predpisov vyslovila    n e s ú h l a s n é   stanovisko.